I formiddag samles byrådet i Aalborg Kommune i byrådssalen i Medborgerhuset. Her får byrådsmedlemmerne forelagt resultatet og konklusionerne oven på den uvildige advokatundersøgelse, som advokatfirmaet Horten de seneste måneder har lavet af Aalborg Kommunes brug af de såkaldte udbygningsaftaler. Undersøgelsen skal påvise, om Aalborg Kommune overtrådte Planloven, da de bad forskellige entreprenører levere ting ved siden af det byggeri, de skulle lave  - for eksempel et lysreguleret kryds. Inden dagens møde talte TV2 Nord med blandt andre byrådsmedlem for Socialdemokratiet Helle Frederiksen. - Jeg regner med, at vi får svar på de spørgsmål, vi har stillet, og så må vi se, hvad svarene er, siger Helle Frederiksen. Også byrådsmedlem for Enhedslisten Per Clausen så frem til dagens møde. - Jeg håber på, at der ikke er noget at komme efter, og så skal vi bagefter drøfte, om der skal ske noget, men det kan vi ikke vide på nuværende tidspunkt, siger Per Clausen. Byrådsmedlem for Venstre Mads Sølver Pedersen er på linje med Per Clausen. - Vi skal forholde os til resultatet af undersøgelsen, og så må vi se, hvad vi drager af konklusioner, siger Mads Sølver Pedersen. Det er partner Rikke Søgaard Berth fra advokatfirmaet Horten, der står i spidsen for undersøgelsen, som et flertal i Aalborg Kommunes By- og landskabsudvalg forlangte at få iværksat tilbage i august. Det forventes, at undersøgelsen bliver offentliggjort kort efter middag torsdag.

Opsummering:
Aalborg-politikere får forelagt undersøgelse, der skal påvise, om kommunen har overtrådt Planloven eller ej.